 

**בבית הדין הצבאי המחוזי**

**במחוז שיפוטי מטכ"ל**

**בפני: רס"ן ענת שחר ויינברג - אב"ד**

**רס"ן אוריה בכרך - שופט**

**סרן רזיאל בן ציון - שופט**

**בעניין: התובע הצבאי (ע"י ב"כ, קמ"ש נועם שמחון)**

**נגד**

**מ/XXX סמל ע' ג' (ע"י ב"כ, עו"ד (במיל') אריאל סלטו)**

**הכרעת - דין**

על פי הודאתה, מורשעת הנאשמת בשתי עבירות של הטרדה, לפי סעיף 30 לחוק התקשורת (בזק ושידורים), התשמ"ב-1982 ובעבירה של איומים, לפי סעיף 192 לחוק העונשין התשל"ז-1977, בהתאם לכתב האישום המתוקן ולפרטים הנוספים.

1. **ניתנה היום, 22/09/2019, כ"ב באלול התשע"ט, והודעה בפומבי ובמעמד הצדדים.**

**\_\_\_\_\_\_\_\_\_\_\_ \_\_\_\_\_\_\_\_\_\_\_ \_\_\_\_\_\_\_\_\_\_\_**

**שופט אב"ד שופט**

**גזר - דין**

הנאשמת, סמל עדן גז, הורשעה על פי הודאתה בכתב אישום מתוקן בשתי עבירות של הטרדה לפי חוק הבזק ובעבירה של איומים. יסודו של כתב האישום במערכת יחסים רומנטית שניהלה הנאשמת עם המתלונן בין החודשים 04/2017-12/2017. בשלב מסוים בחודש נובמבר 2017 הופסקה מערכת היחסים בי הנאשמת למתלונן והנאשמת התקשרה אל המתלונן סמוך לאחר מכן ושאלה אותו למקום הימצאו. לאחר שביקש מן המתלוננת שלא להתקשר אליו ולאחר שכיבה את מכשירו הסלולרי, התקשרה הנאשמת לאחד מן חבריו וניסתה ליצור עימו קשר מספר פעמים אך ללא הצלחה. בהמשך לכך שלחה הנאשמת באמצעות יישומון האינסטגרם הודעות לחברו של המתלונן ובהן גידפה את בני משפחתו. החל מחודש 12/2017-01/2018 החלה הנאשמת לטלפן למתלונן באמצעות מכשירה הנייד במספר רב של הזדמנויות מדי יום. בשלב מסוים חסם המתלונן את הנאשמת כך שלא תוכל לטלפן אליו או לשלוח לו הודעות ממכשירו הסלולרי. משעשה כן החלה הנאשמת לטלפן אל המתלונן באמצעות מספרים בלתי מזוהים ("חסום"). לחלק מן השיחות ענה המתלונן והנאשמת ביקשה ממנו כי ישובו לנהל מערכת יחסים אך המתלונן ניתק את השיחות. באחת מהזדמנויות בחודש 01/2018 התקשרה הנאשמת אל המתלונן ומסרה לו כי היא מגיעה למקום מגוריו על מנת לשוחח עימו, המתלונן ביקש שלא תעשה כן ושלא תגיע לביתו. למרות האמור, בשעה 02:00 בבוקר בקירוב טלפנה הנאשמת מספר רב של פעמים למלונן, והמתלונן הבחין כי הנאשמת הגיעה לביתו וממתינה מספר מטרים מביתו. הנאשמת עשתה את כלל האמור חרף בקשותיו החוזרות ונישנות של המתלונן כי תחדל ממעשיה. עוד הורשעה הנאשמת בעבירת איומים בגין כך שדרשה מן המתלונן להשיב לה את שווי המתנות שרכשה לו בסך של 800 ₪. המתלונן לא החזיר לה את הכסף ולא השיב להודעות הרבות שכתבה ולשיחות התכופות בימים שלאחר מכן. מספר ימים לאחר מכן כתבה הנאשמת למתלונן שאם לא ישיב לה את הכסף היא תתלונן עליו ושלחה אליו צילום מסך ובו פרטי ההתקשרות של יחידת מהו"ת. ימים ספורים לאחר מכן שבה ודרשה את הכסף באופן מיידי תוך שאיימה שאם לא יעשה כן "היא תעשה לו את החיים שחורים". אז פעל המתלונן להוצאת הסכום המבוקש ולמסירתו לנאשמת.

כתב האישום הוגש בחודש 02/2019 לאחר שחרורה של הנאשמת משירות צבאי. הנאשמת השתחררה ב-16/08/2018 בתום שירות צבאי מלא כרכזת מידע לאחזקה. מחוות דעת מפקדתה של הנאשמת עולה כי מדובר במי שביצעה את שירותה הצבאי באופן מיטבי ולשביעות רצון מפקדיה. במסגרת טיעוני ההגנה עמד הסנגור על מצבה הכלכלי המורכב של המשפחה וכן על מצבה הבריאותי של הנאשמת. עוד מסר הסנגור כי סכום הכסף שנמסר לנאשמת על ידי המתלונן הוחזר על ידה מספר ימים לאחר מכן וכן צויין כי המעשים נפסקו עם פתיחת החקירה.

הסדר הטיעון שהציגו הצדדים מתחשב באופי מערכת היחסים שהיה בין הנאשמת למתלונן, בשיהוי הניכר במועד הגשת כתב האישום ובעובדה שהוגש זמן ניכר לאחר שחרורה. בנוסף הצביעו הצדדים על כך שהעונש שהגיעו אליו מצוי במתחם הענישה המקובל בעבירות אלו.

מצאנו לכבד את הסדר הטיעון לאור הטעמים שפורטו על ידי הצדדים ובפרט לאור העובדה שהסדר הטיעון תואם את רמת הענישה המקובלת תוך מתן משקל לחלוף הזמן ממועד האירועים ולעובדה שחלפה למעלה משנה ותשעה חודשים בהם הנאשמת לא הסתבכה בעבירות דומות ובכלל.

הסנגור עתר כי תשלומי הקנס יחולקו ל-30 תשלומים של 100 ₪ כל אחד. הוא נימק זאת במצבה הכלכלי של הנאשמת ושל משפחתה כפי שמשתקף מהמסמכים שהגיש ומטיעוניו. בהתאם להסכמות הצדדים הותירה התביעה את חלוקת התשלומים לשיקול דעת בית הדין אך ציינה כי אין מקום לטעמה להיעתר לחלוקת התשלומים המבוקשת. לאחר ששקלנו את דברי הצדדים מצאנו להורות כי הקנס ישולם בעשרה תשלומים שווים ועוקבים של 300 ₪ בכל חודש. כך עשינו לאחר שהסנגור והנאשמת פירטו אודות מקום עבודתה המסודר של הנאשמת ולאחר שהתחשבנו בכלל הטיעונים והמסמכים שהוגשו לעיוננו בעניין זה. סברנו כי סכום של 300 ₪ יש בו כדי להתחשב בטענות בדבר מצבה הכלכלי המורכב של המשפחה ואין בו כדי להכביד עליה יתר על המידה.

**סוף דבר, על הנאשמת נגזרים, אפוא, העונשים הבאים:**

* 1. **עונש מאסר מותנה בן שישים (60) ימים למשך שלוש (3) שנים, לבל תעבור הנאשמת עבירות שיש בהן יסוד של הטרדה או איומים.**
  2. **הורדה לדרגת טוראי.**
  3. **קנס בסך שלושת אלפים שקלים (3000 ₪) שישולם בעשרה (10) תשלומים שווים חודשיים ועוקבים החל מיום 15/10/2019. אי תשלום אחד מהתשלומים יעמיד את יתרת הסכום לפירעון מיידי. אי תשלום הקנס יוביל למאסרה של הנאשמת למשך שלושים (30) ימים.**
  4. **פיצויים למתלונן בסך חמש מאות שקלים (500 ₪), אשר על פי הצהרת הצדדים הועברו למתלונן עובר למועד הדיון.**

1. **זכות ערעור תוך 15 יום.**
2. **ניתנה היום, 22/09/2019, כ"ב באלול התשע"ט, והודעה בפומבי ובמעמד הצדדים.**

**\_\_\_\_\_\_\_\_\_\_\_ \_\_\_\_\_\_\_\_\_\_\_ \_\_\_\_\_\_\_\_\_\_\_**

**שופט אב"ד שופט**

**העתק נכון מהמקור  
רס"ן מאיה גנות  
ק' בית הדין**

**נערך על ידי: סמל א.כ**

**בתאריך: 22/09/2019**

**חתימת המגיה: ג' ב' ש'**